b'\n_START_ARTICLE_\nL\xc3\xa4ngelm\xc3\xa4veden reitti\n_START_PARAGRAPH_\nL\xc3\xa4ngelm\xc3\xa4veden reitti on Kokem\xc3\xa4enjoen vesist\xc3\xb6\xc3\xb6n kuuluva j\xc3\xa4rvireitti H\xc3\xa4meess\xc3\xa4 Pirkanmaalla Suomessa. Se yhtyy Vanajaveden reittiin Valkeakoskella ja siihen yhtyy kaakosta Hauhon reitti._NEWLINE_J\xc3\xa4rvireitin keskusj\xc3\xa4rven\xc3\xa4 on L\xc3\xa4ngelm\xc3\xa4vesi, johon laskee Vesij\xc3\xa4rvi. L\xc3\xa4ngelm\xc3\xa4vedest\xc3\xa4 vedet virtaavat Kaivannon kanavan kautta Roineeseen, ja t\xc3\xa4st\xc3\xa4 edelleen Mallasveteen, johon laskee Kostianvirtaa pitkin my\xc3\xb6s P\xc3\xa4lk\xc3\xa4nevesi sek\xc3\xa4 kaakosta Hauhon reitin vedet. Itse Mallasvesi laskee Valkeakosken kautta Vanajaveteen._NEWLINE_Reitin keskiosan j\xc3\xa4rvien L\xc3\xa4ngelm\xc3\xa4veden, Roineen, Vesij\xc3\xa4rven ja p\xc3\xa4lk\xc3\xa4neveden virtaussuhteet ovat muuttuneet historiallisella ajalla osin luonnonvoimien, osin ihmisen toiminnan vaikutuksesta. Alun perin vuoteen 1604 L\xc3\xa4ngelm\xc3\xa4vesi, Vesij\xc3\xa4rvi ja p\xc3\xa4\xc3\xa4osa P\xc3\xa4lk\xc3\xa4neveden vesist\xc3\xa4 laski Sarsanvirran kautta Roineeseen osan P\xc3\xa4lk\xc3\xa4neveden vesist\xc3\xa4 laskiessa v\xc3\xa4h\xc3\xa4isen Hyki\xc3\xa4nkosken kautta Mallasveteen. Vuonna 1604 Hyki\xc3\xa4nkosken paikalle syntyi veden uurtamana suurempi uoma, Kostianvirta ja t\xc3\xa4m\xc3\xa4n tuloksena Sarsanvirta kuivui. Entisen salmen paikalle L\xc3\xa4ngelm\xc3\xa4- ja P\xc3\xa4lk\xc3\xa4nevesien v\xc3\xa4lille muodostui Iharinkoski, jota pitkin Vesij\xc3\xa4rven ja L\xc3\xa4ngelm\xc3\xa4veden vedet alkoivat virrata P\xc3\xa4lk\xc3\xa4neveteen ja t\xc3\xa4\xc3\xa4lt\xc3\xa4 edelleen Kostianvirran kautta Mallasveteen. T\xc3\xa4m\xc3\xa4n j\xc3\xa4lkeen virtaussuhteet muuttuivat viel\xc3\xa4 vuonna 1830, kun Roineen ja L\xc3\xa4ngelm\xc3\xa4veden v\xc3\xa4lisen Kaivannon kannaksen poikki silloin rakennetun Kaivannon kanavan sulut murtuivat ja L\xc3\xa4ngelm\xc3\xa4veden pinta laski nopeasti Roineen tasoon. Samalla Iharinkoski L\xc3\xa4ngelm\xc3\xa4veden ja P\xc3\xa4lk\xc3\xa4neveden v\xc3\xa4lill\xc3\xa4 kuivui. N\xc3\xa4in Kaivannon kanavasta tuli L\xc3\xa4ngelm\xc3\xa4veden lasku-uoma, mutta Kostianvirta s\xc3\xa4ilyi edelleen P\xc3\xa4lk\xc3\xa4neveden lasku-uomana. Vuonna 2014 L\xc3\xa4ngelm\xc3\xa4veden ja P\xc3\xa4lk\xc3\xa4neveden v\xc3\xa4lille syntyi kapea yhteys, kun Iharinkosken uomassa ollut kannas poistettiin._NEWLINE_J\xc3\xa4rvenlaskujen ja riist\xc3\xa4ytymisien tuloksena L\xc3\xa4ngelm\xc3\xa4veden reitin j\xc3\xa4rvist\xc3\xa4 ovat nyky\xc3\xa4\xc3\xa4n samassa tasossa reitin keskusj\xc3\xa4rvi L\xc3\xa4ngelm\xc3\xa4vesi, siihen laskeva Koljonselk\xc3\xa4, L\xc3\xa4ngelm\xc3\xa4veden alapuoliset Roine ja Mallasvesi, Mallasveteen Kostianvirran kautta laskeva P\xc3\xa4lk\xc3\xa4nevesi ja edelleen Mallasveteen Pinteleen kautta laskeva Hauhon reitin j\xc3\xa4rviketju, johon kuuluvat Ilmoilanselk\xc3\xa4, Pyh\xc3\xa4j\xc3\xa4rvi, Iso-Roine ja Hauhonselk\xc3\xa4. Samalla tasolla olevina n\xc3\xa4m\xc3\xa4 voidaan periaatteessa m\xc3\xa4\xc3\xa4ritell\xc3\xa4 my\xc3\xb6s yhdeksi suurj\xc3\xa4rveksi, joka koostuu useasta altaasta, vaikka monet altaita yhdist\xc3\xa4vist\xc3\xa4 uomista ovatkin varsin kapeita.'